РЕШЕНИЕ НА КОМИСИЯТА
от 17 декември 2010 година
за предоставянето на Белгия, Германия, Естония, Ирландия, Гърция, Испания, Франция, Италия, Унгария, Малта, Полша, Португалия, Финландия и Обединеното кралство на дерогации за прилагането на Регламент (ЕО) № 452/2008 на Европейския парламент и на Съвета относно изготвянето и развитието на статистика в областта на образованието и обучението през целия живот
(нотифицирано под номер C(2010) 9126)
(само текстовете на английски, гръцки, естонски, испански, италиански, малтийски, немски, нидерландски, полски, португалски, унгарски, фински и френски език са автентични)
(2010/786/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 452/2008 на Европейския парламент и на Съвета от 23 април 2008 г. относно изготвянето и развитието на статистика в областта на образованието и обучението през целия живот (1), и по-специално член 6, параграф 3 от него,
като взе предвид исканията, отправени от Кралство Белгия, Федерална република Германия, Република Естония, Ирландия, Република Гърция, Кралство Испания, Френската република, Италианската република, Република Унгария, Република Малта, Република Полша, Португалската република, Република Финландия и Обединеното кралство Великобритания и Северна Ирландия,
като има предвид, че:
(1)
Регламент (ЕО) № 452/2008 се прилага за изготвянето на статистическа информация в три области съгласно член 3 от него.
(2)
В член 6, параграф 3 от Регламент (ЕО) № 452/2008 се предвижда, че при необходимост се приемат ограничени дерогации и преходни периоди за една или повече държави-членки въз основа на обективни причини.
(3)
От предоставената на Комисията информация е видно, че исканията на държавите-членки за дерогации се дължат на необходимостта от значително приспособяване на националните статистически системи, за да се изпълнят в пълна степен разпоредбите на Регламент (ЕО) № 452/2008.
(4)
Поради тази причина и с оглед на отправените искания такива дерогации следва да бъдат предоставени на Белгия, Германия, Естония, Ирландия, Гърция, Испания, Франция, Италия, Унгария, Малта, Полша, Португалия, Финландия и Обединеното кралство.
(5)
Мерките, предвидени в настоящото решение, са в съответствие със становището на Комитета на Европейската статистическа система,
ПРИЕ НАСТОЯЩОТО РЕШЕНИЕ:
Член 1
С настоящото решение се предоставят дерогации на държавите-членки, които са посочени в приложението.
Член 2
Адресати на настоящото решение са Кралство Белгия, Федерална република Германия, Република Естония, Ирландия, Република Гърция, Кралство Испания, Френската република, Италианската република, Република Унгария, Република Малта, Република Полша, Португалската република, Република Финландия и Обединеното кралство Великобритания и Северна Ирландия.
Съставено в Брюксел на 17 декември 2010 година.